‘Mon pou kontinyen travay dir pour nou pei Sesel’-Mesaz Lider Lopozisyon dan Lasanble Nasyonal, David Pierre, alokazyon Nouvo Lannen 2013\nMenm si mon kontan pour bann ki’n fer sikse pandan lannen 2012, mon rekonnet ki lamazorite Seselwa in vwar li difisil pour zot kapab elev zot nivo antan ki 2012 in en lannen tre difisil dan konteks sityasyon ekonomik Sesel.\n«Komansman lannen 2013, alor, i devret anmenn avek li en loportinite pour nou tou fer en refleksyon profon lo nou lavi osi byen ki pour nou fer bann nouvo rezolisyon e pour nou tourn en nouvo paz.\n«Tradisyonnelman, i sa moman pour sakenn de nou souliny nou lakonplisman osi byen ki nou dezapwentman.\nI sa moman pour sakenn de nou fer en refleksyon profon lo kote ki nou pa’n reisi an 2012 e akoz ki nou pa’n reisi.\nI sa moman pour sak Seselwa fer en refleksyon lo bann lekspektasyon ki nou pa’n kapab ranpli an 2012 e get le fitir avek loptimizm e bokou kouraz.\n«Komansman lannen 2013 i devret donn sakenn de nou sa loportinite pour nou egzamin nou prop lavi, nou lanbisyon e nou komitman pour nou amelyor nou lavi personnel e anmenmtan i donn nou sa loportinite pour nou vwar ki kalite kontribisyon ki nou anvizaze fer pandan lannen 2013 ver nou fanmir, nou landrwa travay, nou kominote e ver nou pei.\n«E pour sak Seselwa ki’n fer bann rezolisyon personnel mon ofer zot mon lankourazman.\nZis parey ki sakenn de nou in pran komansman lannen pour fer en evaliasyon lo kwa ki zot in kapab akonpli an 2012, i egalman enportan pour sakenn de nou fer en refleksyon lo koman nou pei pe fer.\n«Dan sa konteks, si nou dir ki 2012 in anmenn bokou defi pour mwan i vedir ki nou pe korekteman koz lo larealite lavi la mazorite nou pep pandan lannen 2012.\nLetan ki nou pe al konmans en nouvo lannen i kler ki i annan en kantite ki kapab ganny fer pour amelyor lavi e prospect tou bann ki viv, travay e envestir dan Sesel.\n«Lannen 2012 in en lannen ki’n dir akoz Seselwa in fer fas avek bann gran logmantasyon dan bann komodite e servis de baz, e lannen 2013 pa paret pli prometan.\nI pour en lot lannen kot ankor Seselwa pou ganny demande pour fer sakrifis e alor mon pe pran mon mesaz lannen koman en lot loportinite pour eko santiman lensertitid Seselwa an relasyon avek bann logmantasyon ki nou ekspekte vwar an 2013 lo bann komodite e servis esansyel tel ki gas ek elektrisite.\nDan sa laliny e lo non sa pep, mon oule lans en lapel avek gouvernman pour vwar e fer tou sa ki kapab ganny fer, e travay pli dir pour soulaz bann soufrans ki pou vin avek bann tel logmantasyon.\n«I mon swe personnel ki pandan lannen 2013 mon ekspekte ki gouvernmen i a komans delivre plis lo bann plan konkret ki a ede ankouraz lenvestisman, enspir konfidans dan Sesel e elev nivo lavi tou Seselwa.\n«Seselwa in touzour en nasyon avek bann gran kapabilite.\nDan sa nouvo lannen nou devret nou tou met nou kapabilite an perspektiv e travay pour nou reisir osi byen ki pour nou pei reisir.\nMe pour nou akonpli sa i pou enportan ki gouvernman i rod fason pli entelizan e efikas pour redres bann defi ki pei i fer fas avek.\n«Mwan mon pou kontinyen travay dir pour ede konstrir en Sesel demokratik, transparan e prosper pour tou Seselwa.\n«Mon swet tou Seselwa bonn sante, kouraz, boner e prosperite pandan lannen 2013.


Minis pour ZaferEntern pa donn tou lareponslolensidan Lari Angar e noye Au Cap -Seychelles Nation\nMinis pour ZaferEntern pa donn tou lareponslolensidan Lari Angar e noye Au Cap |29 July 2021\nLetan i ti pe reponn en kestyonnotisprive lo sa lensidan Lari Angar le 14 Zilyet kot trwazonm ti ganny arete e aparamanapre ganny bate e menase par bannzofisyelapolis e osi militer zot dir ti pe abizzotpouvwar, e osi en kestyonirzanlo en lot lensidan kot en zennmadanm ti noye Au Cap le 18 Zilyet, Minis pour ZaferEntern, Errol Fonseka, ti dir i pa konfortab pour reponn tou kestyonkonsernan sa de lensidan.\nSetedirizanlopozisyon Sebastien Pillay ki ti’ndemannMinis Fonseka pour premyermandonn Lasanble en leklersismanlokonteni en kominike e en leksplikasyonsenplolentansyon sa kominike ki lapolis ti fer sorti lo sa lensidan le 14 Zilyet e konfizyon ki ankoregzistelokonteni sa kominikeensi ki reaksyon e konsernpiblik.\nMinis Fonseka ti reponn ki lapolis ti konfirmen dan en premye kominikelapres ki trwagarson dan zotvenntenn lannen ti pe fer en lakizasyonakoz sa lensidan. Lapolis ti pe esperzotkonplent formel, dan form en stetment, pour konmans en lenvestigasyon.\nDapre sa trwazennonm, bann zofisyelapolis e militer ti fouylozot, bat zot e menas zotavekfizi.\nLapolis ti pibliy en dezyenmkominike le 20 Zilyet kot laforslapolis ti dir ki zotti’nresevwarstetment sa trwakonplenane ki lapolis pe entansifye son zefor an relasyonavek bann krim tel konmantranzanksyon drog ilegal dan pei.\nSa kominike ti azoute ki sa loperasyon ki ti fer Lari Angar ti legal e ki laforslapolis pa pe devwaldetay sa loperasyon.\nLapolis ti esplike ki i pou fer sa bann loperasyonkonzwenttanzantan pour konbatsirtoufleo drog e lezotkrim ki pe detri lasosyete.\nMinis Fonseka ti esplik Lasanble ki lobzektif en kominike i pour asire ki manmpiblik i reste okouran tou an respektan bann lenformasyonsansib ouswa konfidansyel.\nOnorab Pillay ti note ki menm si i respekte bann prosedirlapolis e rol pour zot fer zot travay, loperasyonlapolis ibezwen ganny fer anlinyavek bann provizyon nou Konstitisyon e bann prensipdemokrasi.\nDan son kestyonsiplemanter, Onorab Pillay ti demannMinis Fonseka akoz ki lapolispa pe reponnkestyonlo sa lensidanler bann konplent in note ki se pa zofisyelapolis ki ti zofisye primer sa ka me ti sipozeman bann zofisye ki ataseavek State House.\nI ti osi demande akoz ki plaknimerolo bann transpor ti enplikedan sa loperasyon ti ganny sanze.\nMinis Fonseka ti esplike ki laforslapolispa pe reponnkestyonlo salensidanakoz tou loperasyonvizavisivilyen ki ganny fer dan pei, i ganny konmande parkomisyonnerlapolis.\nMinis Fonseka ti note ki i pa pou kapab ni reponnlo bann size operasyonnel ni lo bann alegasyon.\nI ti azoute ki i pa pou kapab reponn bann tel kestyon dan piblik.\nMinis Fonseka ti repet menm zafer an relasyonavekkestyonirzanOnorab Pillay konsernan en en aksidanbato ki tiariveDimans le 18 Zilyet dan zanmerant Au Cap kot en madanm in regretablemanperdi son lavi.\nDan sa ka, Minis Fonseka ti esplike ki i pa santi li konfortab pour reponnkestyonlo en lensidanki’nokazyonnlanmor en dimounespesaylman vi ki son fanmiri ankor an dey.\nOnorab Pillay ti pe demannMinis Fonseka dan ki sirkonstans sa madanm ti ganny anvlope dan en tapi blan.\n«Tapi ti sorti dan lanbilans me vreman mon santi mwan gos pour kontinyen koz lo sa lensidan a se moman la kot i annan son frer ek son ser ki dan lapolis, tousala. Nou pa kapab fer sa, nou pa kapab ekspoz sa sitiasyon e mon santi mwan gos pour koz lola. Mon pa anvi me mon a fer komisyonnersirkil sa rapor, me i pa byen pour fer sa dan Lasanble kot tou dimoun pe ekout nou,» i ti dir.\nMe toudmenm i ti reponnkestyon lo si marine policeoubyenlaplisregilye ti tarde pour ariv kot sa lensidanti’narive.\nMinis Fonseka ti dir lapolis pa ti tarde e ti pran 6 a 7 minit pour marine policearive.\nAmendments to public persons declaration of assets approved by National Assembly |23.09.2021\nFour redundancies and two redeployments at NSC, Minister Zialor clarifies |23.09.2021\nAssembly approves R303 million supplementary budget estimate |23.09.2021\nMinister Fonseka takes questions on law enforcement, the war on drugs, and FCIU seizures |22.09.2021\nAssembly approves second Anti-Corruption amendment Bill |22.09.2021


Mesaz di zour : Alokazyon Lazournen Enternasyonal pour Eliminasyon Lapovrete, 17 Oktob 2020 -Seychelles Nation\nMesaz di zour : Alokazyon Lazournen Enternasyonal pour Eliminasyon Lapovrete, 17 Oktob 2020 |06 October 2020\nLasante i en dimansyon lapovrete enportan\nZiska le 16 Oktob, zournal ‘Seychelles NATION’ pou tou le zour pibliy en mesaz pratik ki pou ede edik dimoun lo ki nou devret fer pour nou pa tonm dan lapovrete, oubyen pour sorti dan en sitiasyon lapovrete. Sa seri mesaz i form par bann aktivite pour konmemor Lazournen Enternasyonal pour Eliminasyon Lapovrete ki selebre le 17 Oktob.\nNou mesaz pour ozordi i :\nELIMIN LAPOVRETE : LASANTE I EN DIMANSYON LAPOVRETE ENPORTAN\nBokou dimoun i soke, oubyen senpleman pa oule krwar kan nou dir ki lasante i en form, oubyen en dimansyon lapovrete, parey nou dir dan definisyon lapovrete miltidimansyonnel. An dot mo, si ou annan en problenm lasante, sa i osi vedir ki ou pov.\nDemann ou lekor ki gran keksoz ou kapab fer si ou pa an bonn sante? Dan bokou ka pa gran soz. E ou inaktivite oubyen aktivite limite an rezilta ou maladi i kapab fer ou tonm dan lapovrete. Par egzamp, si ou pa kapab travay oubyen si ou pa kabap okip ou prop lekor.\nAnnefe, lasante i aparet konman dimansyon lapovrete pli enportan lo Lendex Lapovrete Miltidimansyonnel (MPI) Global, swivi par ledikasyon ek standar lavi. Apard kondisyon lasante an zeneral, trwa lezot endikater enportan ki kapab definir en endividi, lakour ou menm pei konman pov i nitrisyon, mortalite zanfan ek lansentman anba laz.\nKovid-19 i en laprev konkret e aktyel ki lasante i en dimansyon lapovrete. De milyon dimoun in tonm malad e in ganny met an izolasyon. Bokou lezot in ganny met an karantenn. An konsekans, pandan sa letan zot pa kapab travay pour nouri zot lekor ek zot fanmiy e zot pa kapab fer bann aktivite itil e neseser ki zot ti abitye fer. De milyon in mor. Sa i reprezant en pert enportan e inestimab dan lafors travay, ki pou demann bokou lenvestisman pour ranplase. Sa i an term letan, formasyon, leksperyans, respe, larzan, eksetera.\nSemenn pase, prezidan Lanmerik Donald Trump in ganny teste pozitif avek Kovid-19, parey ti’n leka avek premye minis britanik Boris Johnson detrwa mwan pase. Parey Rwayonm Ini ti’n tonm dan en kourt peryod lensertitid politik pandan sa letan, menm lensertitid in frap Lanmerik. Sitiasyon Lanmerik i menm vin pli pir pandan letan kanpanny politik, zis detrwa semenn avan eleksyon prezidansyel. Kestyon ki lemonn ti pe demande se ki ti pou kapab arive si par maler Prezidan Trump, ki anmenmtan kandida repibliken a son prop siksesyon, ti mor avek sa viris? Eski sa evantyalite ti kapab plonz Lanmerik e menm lemonn dan en kriz politik e sekiriter? Se petet pour sela ki adverser Msye Trump, kandida prezidansyel demokrat Joe Biden, in reazir an dizan ki “sa viris fodre ganny pran tre o serye”.\nLasante nasyonal donk, i osi sekirite nasyonal. Non selman an term sovgard souverennte nasyonal, me osi an term lezot form sekirite tel ki ekonomik ek alimanter.\nDan sa konteks, parey pour Kovid-19 kot Minister Lasante in met bokou lanfaz lo proteksyon ek gerizon, i swetab ki menm mezir i ganny met anplas pour lezot maladi, parey HIV/SIDA e epatit. Dan menm fason ki pour Kovid-19, popilasyon i devret ganny ankouraze pour gard distans seksyel oubyen ‘sexual distancing’. Resers kontak oubyen ‘contact tracing’ i devret osi ganny aplike a sak fwa ki en ka i ganny dekouver.\nApartir ozordi, mazinen ki mank lasante i osi lapovrete. Alor, pour ede elimin lapovrete, reste an bonn sante.\nKontribye par Departman pour Rediksyon Lapovrete


Mesaz par Prezidan Wavel Ramkalawan pour lannen 2022 - News - State House Seychelles | Office of the President\nMesaz par Prezidan Wavel Ramkalawan pour lannen 2022\nSer ek Frer Seselwa e tou viziter,\nDeza 2021 i ale e nou rantre dan 2022. 365 zour in pas vreman vit e bokou nou petet pe swete ki nou tin kapab fer bokou plis pour nou fanmiy, nou kominote e nou prop lekor. Sa dan limenm i montre nou ki a tou moman fodre nou konsyan nou abilite, lobzektiv e fer bann plan apropriye akoz letan pa esper personn. Fodre zanmen nou regard lavi koman en zwe lasans, me plito enn ki reisit i akonpanny bon planifikasyon ek determinasyon.\nSe sa ki donn nou kouraz apropriye afen ki nou konn nou bi, annan en target e rod mwayen pou akonplir zot. Esper lasans tonm dan potis, konmdir granmoun, pa devret zanmen vin filozofi lavi pour nou Seselwa.\nLetan mon regard sa lannen ki pe ale, mon oule premyerman remersye Bondye pour lafason ki in protez nou. Malgre bann defi ek soufrans, noun reisi protez nou fanmiy, reste dan en lanplwa oubyen ganny anploye, kin permet nou met manze lo latab nou fanmiy.\nNou lasante in permet nou leve, debourye e nou pei Sesel pann ganny frape avek okenn gran kalamite.\nByensir, noun pas dan moman difisil ek latristes. La mon mazin dabor bann fanmiy kin dir orevwar en byeneme, oubyen plis ki enn atraver Kovid oubyen lezot maladi ek sirkonstans, dimoun kin dekouver en maladi grav, fanmiy kin kase e zanfan kin ganny afekte, labi seksyel lo nou bann zanfan, dimoun ki’n perdi lanplwa e bokou lezot sirkonstans kot endividi pann resevwar sa ki zot ti pe ekspekte.\nAnkor enn fwa, koman en nasyon ki krwar dan en Bondye toupwisan, noun tourn ver li pour nou ganny konsolasyon ek lafors pou kontinyen debout, malgre soufrans lavi.\nOkomansman sa lannen ki etale devan nou, pa tou keksoz ki nou konnen. Me i annan bokou ki nou, sakenn antre nou koman bann endividi nou kapab pouse pou fer arive. Serten eleman annou kit dan lanmen Bondye, me sa ki nou kapab fer, annou demann li kouraz, lafors ek determinasyon pour nou akonplir zot.\nAnnou met nou plan devan li e les li triye pour nou afen ki nou ava servi nou lafors pou akonpli zis sa ki byen e sa ki bon pour nou prosen e pour nou menm. Se avek sa lespri ki mon envit lepep Seselwa pou apros lannen 2022.\nPremyerman mon anvi envit sak zanfan Sesel pou travay dir pou amelyor son lekor. Mazinnen ki tou i\nkomans avek ou koman en endividi. I komans avek nou zanfan. Konn priorite zot laz e pran ou letid koman priorite nimero 1. Ou dan lekol, alor ou priorite se pou devlop en bon savwar viv, savedir en bon konportman vizavi ou paran, ou ansennyan ek tou dimoun otour ou. Sa kin oubliye koman\ndir bonzour, mersi ek silvouple, aprann li ankor e sa i ava anmenn ou lo ou dezyenm letap pou konsantre dan ou letid.\nParey pour tou atlet ek lezot zenn, donn tou sa ki ou annan, al pli lwen, e ou pou fer ou lekor, ou fanmiy, ou zanmi e nou pei fyer. Se sa lespri Kreol Seselwa.\nTravayer, 2022 i en lannen serye. Ou landrwa travay i ekspekte sa ki meyer avek ou.Si sak travayer ti pran son rol o-serye, fristrasyon ti pou ganny eliminen e nou ti pou bouz devan bokou pli vit\ne nou pep ti pou ere. Mon ekspekte tou travayer dan gouvernman pou vin bann vre serviter sa pep,\ne sa i komans avek mwan menm, bann minis, MNAs, Ziz, CEOs, Sekreter Prensipal, lezot dan pozisyon dirizan e tou travayer.\nDan sekter prive, mon ekspekte parey. Mazin delivre meyer servis pou pri pli rezonnab olye met pli gro profi koman zot lobzektiv prensipal. Si sekter piblik avek sekter prive i kapab devlop en relasyon ekselan pandan 2022, napa personn ki pou kapab bar pti Sesel.\nDezyenmman, mon oule envit tou Seselwa pou vin pli konsyan lo kwa ki pe arive otour li, e pou rode kwa ki mwan, ou, koman en endividi, mon kapab fer pou amelyor mon kominote. Pour en minit, mazin ou fanmiy, ou kominote ek ou pei. Eski ou pa war omwen 3 keksoz ki tya bon amelyore, e ki si ou reisi fer sa ou zanfan ti pou pli ere, ou kominote ti pou dan plis sekirite e ou pei ti pou meyer? Ki sisa sa bann keksoz ki fer ou malere? Ki fer ou pa anvi retourn dan lakour apre travay? Oubyen ki fer ou ankoler e anvi detri tou, ziska ou prop lavi?\nFrer ek ser, parfwa se bann pti keksoz ki fasil pou sanze, me ki malerezman swa nou mank sa kouraz pou fer li, oubyen akoz nou senpleman negativ ki anpes nou fer li. Fodre nou sanz sa latitid e mazinnen ki sakenn antre nou, nou annan sa posibilite ek lafors pou anmenn sa sanzman kot mon pe viv.\nPetet o-komansman ou pou ganny regarde dan en serten fason, me parey tou keksoz ki bon e byen, dousman i ganny aksepte e son lefe i vin kontazye e tou dimoun i realiz son lenportans e pran swen avek kanmarad. Sa lankourazman i anmenn transformasyon dan tou direksyon.\nLetan nou dekouver nou lekor, amelyor nou sitiasyon, donn plis anver vre progre, sakenn ant nou pou dekouver ki se imen ki pou determinen ki mannyer 2022 pou ete. Alor, avek sa 2 eleman vreman enportan, se nou, sak Seselwa, ki pou kontribye dan elimin sa bann fleo ki ozordi pe touf nou kominote, detri nou zanfan ek nou mendev, anmenn imoralite e fer nou gaspiy sitan larzan ki tya kapab ganny servi pou donn en meyer sistenm ledikasyon, lasante, byennet sosyal, progranm sport e permet nou viv an bonn sante.\nTrwazyenmman, eski nou pou kontinyen parey menm lannen ale, lannen vini ? Eski 2022 pou zis en kontiniasyon 2021 avek en Corgate Estate, Plaisance, Marie-Jeanne, La Passe, Kosovo, NE Point, Baie Lazare, Cap Ste Marie oubyen Chetty Flats kot nou bann zenn i viv lo lapoud ? Eski bato lapes pou kontinyen anmenn plis drog ki pwason? Eski bann ki travay lo erport pou kontinyen fer pase pwazon pour nou zenn e kasyet larzan dan avyon?\nEski bann trafiker ki enport sa bann pwazon zot pa realize ki konstri Sesel i osi zot responsabilite? Mon envit zot pou sanz fason fer, sorti lo sa laveni destriksyon ki zot lo la e pe antrenn nou sosyete. Kan eski zot pou revin bann sitwayen serye? Sa ki mon pe rode I osi senp ki sa. E mon demann bann kominote pou reklanm zot trankilite ek zot serenite.\nMoman ankor enn fwa in arive kot nou pa devret demande ‘Kwa ki gouvernman pe fer pour mon, me kwa ki mwan mon devret e kapab fer pour mon pei Sesel?’ Si nou tonm dakor lo sa 3 prensip, mon onnetman e senserman krwar ki 2022 pou anmenn nou ver pli gran prosperite koman en pep, me pli enportan, non selman nou ava pe reklanm nou drwa sitwayen, me nou ava mars koman en fanmiy, en kominote ek en pei avek pli gran lafyerte akoz nou pou konnen ki sak et imen lo nou zil i annan en gran valer.\nFrer, Ser Seselwa, ozordi annou redonn nou pei son lafyerte atraver sa ki nou pe fer e avek nou laspirasyon pou en meyer demen. I enportan pour nou atas nou avek bann bon valer tel ki lonekte, senserite, lanmour, travay dir ek linite a tou moman.\nOzordi letan nou pe rantre dan en nouvo lannen, silvouple annou rezet legoism, kriminalite, destriksyon\nmon prosen, lipokrizi ek tou vis ki detri olye konstri. Annou kontinyen protez nou lekor dan tou fason, spesyalman kont Kovid ki pe kontinyen ravaz nou pei ek nou zil. Sesel in donn tou Seselwa en kado gratwit ki apel vaksen. Pran li e sov lavi. Desann e protez ou avek sa don ki Bondye limenm in fer kado limanite. Sesel i sanse akoz Bondye in beni nou, alor servi sa benediksyon byen.\nFrer ek Ser, mon apros lannen 2022 ranpli avek lantouzyasm ek lespwar ki i pou en bon lannen pour nou tou. Mon napa okenn dout ki lafors sak Seselwa pou permet sa gran transformasyon ki nou bezwen. Nou pei pou vreman vin sa later prosperite ek lazwa pour sak zanfan Seselwa.\nAvek lazwa dan mon leker, linite nou pep dan mon lespri, kouraz dan mon et antye ek determinasyon koman mon konpa, mon envit ou pou akonpanny mwan ver kreasyon nou Sesel, pou fer monte nou paviyon e dir byen for ‘sa i mon Sesel sa!’\nLinda, lafanmiy ek tou minis i zwenn mwan pou swet ou ek ou byeneme en bon ane 2022. Mon lapriyer profon, se ki nou Bondye vivan e toupwisan i ava beni nou demen, parey in protez nou dan le pase.\nSenyer, vers ou benediksyon lo nou pei Sesel e beni tou son zanfan.\nBon ane 2022!


Dezyenm mirak Zezi dan lavil Kana | Lavi Zezi\nDezyenm mirak dan lavil Kana\nZEZI I PRESE KI “RWAYONM LESYEL IN APROSE”\nI GERI EN GARSON KI DAN EN LOT LANDRWA\nApre ki Zezi in pas apepre de zour Samari, i kit sa landrwa pour al dan son prop rezyon. I’n fer en gran kanpanny predikasyon Zide, me i pa pe retourn Galile pour repoze. O kontrer, i anvi fer plis dan son minister dan sa rezyon kot i’n grandi. Petet i pa pe ekspekte ki i pou ganny byen resevwar laba, akoz Zezi in dir ki “en profet pa ganny onore dan son prop pei.” (Zan 4:44) Olye reste avek Zezi, son bann disip i retourn kot zot fanmir e repran travay ki zot ti fer avan.\nKi mesaz Zezi i konmans anonse? Son mesaz i: “Rwayonm Bondye in aprose. Repantir e annan lafwa dan sa bon nouvel.” (Mark 1:15) Ki mannyer bann dimoun i reazir anver sa mesaz? En kantite Galileen i akey li e onor li. Zot pa pe fer sa zis akoz son mesaz. Plizyer mwan pase, serten parmi sa bann Galileen ti Zerizalenm pour Lapak e zot ti’n vwar bann mirak remarkab ki Zezi ti fer.—Zan 2:23.\nKote Zezi i konmans son minister, Galile? Aparaman dan lavil Kana, kot Zezi ti’n fer delo vin diven dan en resepsyon maryaz. La i fer dezyenm fwa ki Zezi i laba e i tande ki i annan en garson ki telman malad ki pros pour mor. I garson en zofisye gouvernman ki travay pour Lerwa Erod Antipas. Li menm li sa lerwa ki pou fer koup latet Zan ki batize pli tar. Sa zofisye i tande ki Zezi in retournen sorti Zide e ki aprezan i Kana. Alor sa zofisye i sorti Kapernaoum e i al Kana pour vwar Zezi. Dan son gran latristes, i sipliy Zezi: “Senyer, vin avek mwan avan ki mon zanfan i mor.”—Zan 4:49.\nSa msye i sirprann ler i tann larepons Zezi. Zezi i dir li: “Ale, ou garson in geri.” (Zan 4:50) Sa zofisye Erod i krwar Zezi e i retourn se li. Son bann lesklav i zwenn li dan milye semen pour donn li en bon nouvel. Son garson i byen, i ankor vivan! Pour esey konpran sa ki’n vreman arive, i demann zot: “Ki ler i ti ganny geri”?\nZot reponn: “Sa lafyev ti kit li yer enn er apremidi.”—Zan 4:52.\nSa zofisye i realize ki i ti sanmenm sa ler ki Zezi ti’n dir, “Ou garson in geri.” I paret ki sa msye i ris akoz i annan bann lesklav. Apre sa, li ek tou dimoun dan son lakour i vin disip Kris.\nZezi in fer de mirak dan lavil Kana. Premyerman, i’n fer delo vin diven e apre i’n geri en garson ki ti en zistans apepre 26 kilomet avek li. Byensir, Zezi pa’n fer zis sa de mirak. Me sa gerizon i enportan akoz i montre ki i’n retourn Galile. I kler ki i en profet ki Bondye in aprouve, me ziska ki degre sa ‘profet pou ganny onore dan son prop pei’?\nNou pou vwar sa anmezir ki Zezi i retourn kot li Nazaret. Ki pou arive laba?\nLer Zezi ti retourn Galile, ki mesaz i ti konmans anonse e ki mannyer dimoun ti reazir?\nKi mirak Zezi ti fer ler i ti retourn dan lavil Kana e ki ti arive apre sa?\nKwa ki remarkab avek lafason ki Zezi ti geri en garson Kapernaoum?


Bann distrik i selebre zot zournen portouvert, Takamaka i ganny en nouvo sant kominoter\nSa seremoni ti enn tre emouvan, e ranpli avek kouler.\nParmi bann envite ti Prezidan Larepiblik, Msye James Alix Michel, plizyer minis, manm lasanble nasyonal, sekreter prensipal, ladministrater distrik, e en gran nonm zabitan sa distrik.\nSa levennman ti koensid avek lazournen portouvert sa distrik.\nFodre dir ki sa portouvert i form parti en seri aktivite organize dan tou bann distrik lo Mahe, Praslin e osi La Digue.\nSa bann aktivite ki ti komans depi le 14 Mars pe deroul anba tenm “ Angaze anver devlopman lokal e emansipasyon lakominote”. Sa i tenm ki Minister Devlopman Kominoter, Lazenes, Spor ek Kiltir in adopte pour sa lannen.\n.Premye portouvert ti fer dan distrik Au Cap Sanmdi le 14 Mars. Sa zour bann zabitan ti ganny sans selebre zot lakonplisman 2008 e osi ganny plis lenformasyon lo bann proze e progranm ki distrik pe planifye pour sa lannen.\nSa ti an traver en gran legzibisyon ki ti’n monte par tou bann partener angaze dan devlopman e epanouisman sa distrik.\nManm piblik e viziter ti osi ganny sans pou admir e aste bann prodwi lokal ki bann zabitan zot menm ti’n anmennen. Sa ti dan en gran lafwar organize borlanmer e ki ti ale ziska tar apremidi.\nSa lafwar ti organize an kolaborasyon avek SENPA.\nPandan ki serten distrik ti’n organiz diferan sware kreativite, poezi, teat, sanson, ladans tradisyonnel e modern e defile lanmod par bann zanfan lekol, lezot ti angaze dan en varyete aktivite sportif.\nLazournen portouvert i sa moman kot sak distrik i demontre son spesyalite e son diferans. Par egzanp, pandan ki Anse Royale ti pe lans en DVD lo sa distrik (en nouvo linisyativ devlope par en zenn profesyonnel sa kominote), Anse Boileau li i ti profit sa lokazyon anyel pou ofisyelman lans son nouvo lasosyasyon (Anse Boileau Environmental Protection and Coastal Rehabilitation Association – AEPCA).\nSa lasosyasyon i regroup serten profesyonnel sa distrik ki konsernen e angaze anver bann proze reabilitasyon lakot e osi ledikasyon lakominote an sa ki konsern zot langazman anver proteksyon zot prop lans ek lakot ki pe ganny menase par lerozyon.\nSa proze ki pou al pour anviron 18 mwan pe ganny antreprann an de faz. Sa i konpri anter bann poto sed dan disab toudilon lakot, ranplas disab kot i’n degrade e finalman replant pye didwa lo lakot.\nPour sa proze, AEPCA pe ganny lasistans teknik zofisye Departman Lanvironnman dan Minister Lanvironnman Resours Natirel ek Transpor e osi lasistans finansyel Linyon Eropeen an traver proze pour devlopman lakot apele ReCoMAP.\nPandan en pti seremoni ki ti fer dan sant kominoter sa distrik Sanmdi le 4 Avril bomaten, tyermenn AEPCA, Msye Louis Loizeau ti demann sak zabitan sa distrik pour “plante e pran swen avek omwen en plant lakot kot zot lakour pour ki letan faz replant pye dibwa i arive, nou tou nou a desann borlanmer avek nou prop plant e ansanm nou a donn en koudmen rebwaz nou lans. Dan sa fason mon mazinen sakenn ant nou ava aport son kontribisyon personnel e an retour ranforsi sans lapartenans avek son kominote”.\nSa seremoni ti osi enkli louvertir en legzibisyon ki ti montre travay fer par tou bann group e mouvman dan distrik. Sa legzibisyon ti al pour plizyer zour.\nFodre fer remarke ki sa levennman dan distrik Anse Boileau ti asiste par plizyer envite telki minis responsab pour Devlopmen Kominoter, Lazenes Spor ek Kiltir, MsyeVincent Meriton, sekreter prensipal pour Developman Kominoter, Msye Olsen Vidot, manm lasanble nasyonal, Msye Andre Pool, ladministrater distrik pour Anse Boileau, Madanm Valcy Nibourette, reprezantan bann distrik vwazen, bann partener e zabitan Anse Boileau.\nZournen portouvert organize par bann distrik i ekspekte terminen avek louvertir nouvo sant kominoter distrik Glacis tar an Me ou boner an Zen sa lannen.\nEn kontribisyon Departman Devlopman Kominoter


‘Nouvo Konstitisyon Parti pe remet divan dan nou lavwal’\nNouvo konstitisyon United Seychelles (ansyen Parti Lepep) pe remet divan dan nou lavwal, regonfle nou larou, redres nou bor e bouz dan en nouvo gir.\nSe Madanm Macsuzy Mondon, Sekreter Zeneral Parti Lepep (United Seychelles) ki ti dir sa dan son ladres pandan kongre ekstraordiner sa Parti dan lasal nimero 1 kot Sant Konferans Enternasyonal Sesel (ICCS).\nMadanm Mondon i dir nou sorti lwen!\n«Wi nou sorti lwen depi tou ti konmanse an 1964.... Depi lalit ki, mon sir, paran, granparan, bokou zot ki la dan lasal ozordi, ti amennen pour progre ki nou pei in konnen,» Madanm Mondon ti dir.\n«E wi, nou osi sorti lwen depi sa bann levennman ki nou ti gannyen 2015 ek 2016. Nou tou nou ti dekouraze, nou ti pler ansam, nou ti soufer ansam, serten an silans, me nou ki la anndan ozordi nou pa’n zanmen perdi lespwar oubyen bes lebra. Nou’n kontinyen debout for e fyer pour sa ki nou parti in akomplir pour Sesel e o fon, nou leker ti pe dir nou ‘reste kalm’ akoz solda Lepep pa pou mor koumsa,» Madanm Mondon ti dir.\nI ti azoute ki «vre lafors en zonm se pa pour zanmen tonbe me plito pour li kapab leve letan in tonbe.»\nZisteman ozordi nou pe leve, redrese, debout pli for pour Sesel, Madanm Mondon ti dir an azoutan ki Parti Lepep, depi plizyer mwan pe travay pour redres li pour li nobou debout pli for ankor.\nIt ti fer resorti ki apre boukou refleksyon lo son lavenir politik, 32enm Kongre Parti Lepep an Zen ti donn sa Parti sa manda pour pran serten mezir pour redres Parti. Enn sa bann mezir kle sete pour prepar en nouvo konstitisyon pour nou Parti e adopte en nouvo non pour pli byen reflekte laspirasyon sa nouvo zenerasyon lepep fas a nouvo konteks devlopman politik ki nou pe traverse.\nMadanm Mondon ti dir ki sa desizyon i enn ki istorik e ki pou vin sa platform pour renouvleman Parti.\n«Sa nouvo konstitisyon pe remet divan dan nou lavwal, regonfle nou larou, redres nou bor e bouz dan en nouvo gir. Nou nouvo konstitisyon pe donn nou Parti en striktir modern ki pli enkliziv, pli transparan, pli toleran, pli disiplinen e fer nou vin pli efektiv dan nou fason travay. Bokou lizye i lo nou ozordi. Bokou nou siporter pe espere pour akey nou nouvo non e senbol ki pou tenir nou FOR e gard nou ini dan sa nouvo lepok.\n«Pour bann dan lot kote ki krwar nou’n mor, ozordi nou pou sirman dezapwent zot. Ler in arive pour nou debout ansanm pli for e pli determinen ki zanmen pour reganny nou plas lo lasenn politik Sesel. Linite e solidarite antre nou i enportan pour nou kabab debout fyer e for pour nou parti e pour Sesel,» Madanm Mondon ti fer resorti.\nI ti note ki panndan kongre an Zen, bann manm ti demann Parti pour reklanm sa bann prensip nob ki’n fer Seselwa siport Parti pandan bokou lannen.\n«Kongre ti dir nou aranz kot i mal. Ti dir nou renouvle nou Parti, viz ver lavenir, fer nou Parti relevan pour Sesel ozordi, e eksitan pour bann zenn... Reklanm nou vre valer, renouvle nou, donn nou sa platform pour repran nou plas nimero enn dan lavi politik Sesel. Alafen sa lazournen, fodre ki nou kapab dir avek nou menm, oprofon nou leker : wi ozordi mon’n donn nou parti sa ki i bezwen pour rantre dan en nouvo sapit son listwar.\n«Ozordi nou pou dir ‘YES Seychelles’, Our Seychelles... Nou Parti i pare e travay pour debout pli for pour ou e fer ou vin pli for ankor,» Madanm Mondon ti dir.


Bann 3enm-az rezyon sid ek was Mahé i zwenn ansanm pour reviv zot Kreolite -Seychelles Nation\nBann 3enm-az rezyon sid ek was Mahé i zwenn ansanm pour reviv zot Kreolite |30 October 2021\nPortre : Joena Meme/DA Anse Royale\nFer kapatya, prepar banbou pour fer en kazye i parmi bann keksoz ki bann zanfan ozordi pa tro konnen, me yer bomaten plizyer zanfan lekol dan rezyon sid ek was Mahé ti ganny sans vwar e apresye sa bann keksoz ki form parti nou tradisyon konman Kreol Seselwa.\nSa ti atraver en latelye vivan ki ti deroul kot biro ladministrasyon distrik Anse Royale kot plizyer dimoun aze ti’n vini pour montre tou sa ki ti anvi, ki zot ankor annan talan e zot ankor tre aktiv malgre zot laz.\nMadanm Marianne Philoé Adrienne sorti dan distrik Anse Royale ki tre doue dan fer bann travay artizanal ek lakoutir ti la pour osi montre son talan dan fer kapatya e i ti fer plizyer ki i ti donn bann zanfan lekol ki ti la.\n«Si zot enterese mon kapab montre zot,» Madanm Adrienne ti dir sa bann zanfan ki ti pe regard li avek gran lentere.\nLo son kote Madanm Cecilia Adrienne ti pe montre bann kousen byen kolore ek bann paye sifon ki li ek enn son zanmi ti’n fer e ki ti osi anvant.\nDe ser, Lucie Confiance ek Gina Havelock sorti Baie Lazare zot zot ti’n vin avek bann travay brodri ek lakoutir ki zot dir zot ankor vreman kontan fer pandan zot letan lib.\nPour Msye Willy Bristol, en peser e fezer kazye sorti Takamaka, li i ti tre kontan pour montre detrwa zanfan lekol ki ti la ki mannyer pour prepar banbou pour fer kazye parey lontan nou gran pye ti fer.\nMenm si ti napa tro bokou partisipan, Madanm Tasiana Docteur, ladministratris distrik Anse Royale, i dir i vreman kontan e apresye pour sa detrwa dimoun sorti dan bann distrik larezyon ki’n partisipe.\n«I toultan ankourazan e nou kontan, nou pa kapab ekspekte plis vi sitiasyon Covid-19 ki pe kontinyen,» i ti dir an remersyan bann ki’n vini pour montre ki zot ankor kapab fer.\nTi osi annan lavant bann pti manzay parey nouga koko ek bann gato Kreol.\nVer 3er apremidi plis dimoun aze ti vini e abiye dan zot lenz tradisyonnel, zot ti fer en pti laserenad ki ti konmans vizavi bazar e al termin kot biro ladministrasyon distrik.\nAkonpannyen par Royale Band, zot ti dans moutya e sant bann sanson tradisyonnel.\nKot biro ladministrasyon distrik en dife ti’n alimen pour sof tanbour moutya e sa bann dimoun ti byen danse.\n«Nou vreman kontan ki nou aktivite in deroul parey nou ti’n planifye menm si i pa lo en gran lanpler. Me sa ki gou se ki bann dimoun aze in ganny sans pour sorti en kou kot lakaz e vin partisip dan keksoz ki zot kontan e ki fer zot reviv enpe zot fason viv lontan e pran en pti moman pour zwenn ansanm, diverti e egey kanmarad enpe,» Madanm Docteur ti dir.\nI’n fer resorti ki sa rezyon pe mazin organiz en aktivite enpe parey pour lokazyon lafen lannen si sitiasyon Covid-19 i amelyore e zot ganny permisyon pour fer li.\nBann portre ki akonpanny lartik i montre serten moman for sa aktivite yer.\nLevek Alain Harel i prezid lanmes Kreol kot lekol segonder Plaisance |30.10.2021\nLiniversite Sesel i selebre lasemenn Kreol |12.10.2021\nLapolis pe fer lanket dan de aksidan grav |21.02.2019


En sonm 6.337 milyon roupi pour Biro Mer Lavil Victoria -Seychelles Nation\nEn sonm 6.337 milyon roupi pour Biro Mer Lavil Victoria |26 March 2021\nDan son premye sesyon yer bomaten bann manm Lasanble Nasyonal ti diskit e aprouv bidze pour Mer Lavil Victoria a en sonm 6.337 milyon roupi.\nEn sonm 3 milyon ladan i pour amelyor Paradis des Enfants ki apartir mwan Avril pe transfer anba responsabilite Mer Lavil Victoria sorti anba Société Seychelloise d’Investissement (SSI) ki’n fermen.\nSete Minis Dezinyen, Msye Jean-François Ferrari, ki ti vin reprezant Vis-Prezidan Ahmed Afif, ki ti reponn bann kestyon lo bidze sa antite ansanm avek Mer Lavil, Msye David André limenm.\nLer i ti prezant sa bidze, Minis Ferrari ti fer resorti ki manda pour biro Mer Lavil i reste parey e sa se pour anmenn animasyon, fer lavil vin vibran, annan bann servis ki efikas dan en lanvironnman ki prop, konfortab e an sekirite pour tou Seselwa osi byen ki etranze e viziter ki vin dan Victoria.\nMinis Ferrari i dir ki bokou bann travay ki Mer Lavil i fer i atraver bann partenarya ki i devlope avek bann akter lokal ki i dir i pran en bonpe son bidze e son letan.\nI’n osi fer resorti ki Mer Lavil in reisi akonplir bokou pandan sa detrwa lannen e lentansyon gouvernman se pour ankouraz li pour kontinyen anbelir lo son bann reisit e kontinyen devlop lavil e fer li vin pli atiran pour vin sa kapital Kreol ki nou tou nou anvi vwar.\nI’n osi dir ki atraver sa bidze sa biro i anvi relans bann proze ki’n ganny met lo poz.\nAvek Sesel ki pe reouver avek lemonn, Minis Ferrari i dir ki nou bezwen a tou pri reste atiran pour bann viziter dan nou pei.\nTi osi annan kestyon lo ki nou pe ekspekte pour Victoria ler nou koz an term fer li vibran e lo sa pwen Msye André ti dir ki i annan bokou travay ki pe ganny fer pour fer nou lavil vin vibran e sa i enkli annan diferan partenarya avek bann diferan akter dan lavil.\nI ti osi koz lo proze ‘Passerelle ‒ Waterfront Café ‒ en lespas kot i dir ki dimoun i kapab vin ansanm pour apresye travay e ekout bann artis performen. Me i dir ki tousala ti’n byen demare me aktyelman i lo poz avek Kovid-19 me ki sa bann aktivite i ekspekte repran pandan mwan Avril.\nMer Lavil in dir ki i osi reste touzour an kontak avek bann diferan lezot biznes dan lavil pour diskit posibilite ki zot biznes i ouver ziska pli tar pour gard otan dimoun dan lavil.\nI ti azoute ki son biro i annan bokou lezot proze ki i anvi fer e sa i enkli fer bann lafwar dan lafen dimwan e tousala i dir i ankor an diskisyon.\nMsye André ti osi koz lo travay ki son biro pe fer avek Lasosiasyon bann distrik Victoria ki konpri sa 8 distrik ‒ Rivière Anglaise, Bel Air, St Louis, Mont Buxton, Mont Fleuri, Plaisance, Roche Caiman ek Perseverance ‒ ki form parti lavil e osi travay ki pe ganny fer atraver Foronm Victoria ki regroup diferan lazans parey PUC ek LWMA parmi lezot ki zwenn pour diskit fason pour amelyor lanvironnman lavil.\nMsye André in eksprim konfyans ki par lannen prosen son biro ava kapab remet an mars tou bann proze ki zot pe anvizaze.\nI’n osi profite pour lans lapel pour ki tou dimoun i fer en zefor pour gard nou lavil e osi distrik dan zalantour lavil pli prop.\nTi osi annan bokou kestyon lo bann progranm zimlaz avek diferan lavil e Msye André in donn lasirans Lasanble Nasyonal ki tousala i ekspekte repran enn fwa ki bann restriksyon lasante pour Kovid-19 i retire.\nI ti asir bann manm ki Sesel in benefisye bokou atraver sa bann lakor zimlaz pandan sa pandemik sirtou atraver bann avek Lasin ki’n anmenn bokou lasistans pour departman Lasante an term materyo ek lekipman medikal.\nLezot kestyon ti konsern nesesite pour adres bann dezord ek konportman antisosyal dan Lari Bazar, problenm avek bann adik e osi lisyen eran.\nMsye André in fer resorti ki son biro napa pouvwar lo limenm pour ranforsi lalwa li tousel me i travay avek lezot partener parey lapolis. I dir lapolis i ganny alerte sak fwa ki i annan en lensidan dan Lari Bazar me in osi admet ki bann lazans ki ranforsi lalwa zot bezwen reakte pli vit e vin pli proaktiv e pli strikt pour kapab pli byen adres sa bann problenm ler zot leve.\nTi osi annan kestyon lo Victoria Master Plan ki Msye André i dir i ti ganny prezante en kopi letan i ti pran sarz biro Mer Lavil me i dir i ti konsernen akoz dapre li sa dokiman pa ti reflekte nou pei konman en zil e nou kiltir.\n«Mon ti diskit posibilite ki sa dokiman i ganny revwar e mon kontan pour dir ki i annan en komite ki pe ganny met anplas pour revwar sa plan pour devlopman Victoria,» Msye André in dir.\nLo son kote, Minis Ferrari in dir ki management lavil i en responsabilite partaze, me in kantmenm admet ki Biro Mer Lavil pa santi ki sa kominote biznes in pran tou son responsabilite parey i devret.\n«Me gouvernman pe reflesir pour gete ki mannyer bann ki benefisye direkteman zot osi kapab kontribye enpe plis,» Minis Ferrari in dir.\nMe malgre tou sa bann defi Msye André in dir ki an rezilta travay ki’n ganny fer Victoria ozordi i bokou pli prop, annord e pli zoli ki i ti ete detrwa lannen pase e travay kontinyel pe ganny fer pour asire i reste prop.\nMsye André in admet ki pli gro defi ki son biro pe fer fas avek se son abilite pour anmenn plis aktivite lwazir e divertisman dan lavil. Me in dir kantmenm ki en landrwa kot pou vann manze Kreol dan zalantour Mize Listwar pe ganny amenaze e i ekspekte konmans fonksyonnen mwan prosen.\nTi osi annan plizyer kestyon e diskisyon lo propozisyon pour sanz non serten semen dan lavil, pour restore e okip bann sit istorik dan lavil, pour adres problenm konzesyon trafik dan Victoria parmi lezot kestyon ankor. Apre bokou diskisyon sa bidze pour Biro Mer Lavil ti ganny laprouvasyon Lasanble.


PMC pou antreprann en evaliasyon entern\nDan son diskour lo Leta Lanasyon mwan pase, Prezidan James Michel ti demann tou son bann minis pour fer en lodit zot minister. Sa lodit, ki’n aprezan sipoze terminen, i annan pour bi amelyor servis piblik e donn plis satisfaksyon bann kliyan an repondan mye a zot bann bezwen.\nKestyon ki nou kapab demande se eski sa lodit pa devret tous tou departman e servis gouvernman ? Akoz apre tou, se zot ki direkteman servi piblik e mye kapab adres fristrasyon kot i annan.\nEnn bann lazans gouvernman ki’n deside fer en evaliasyon entern se lakonpannyen ki responsab zestyon bann lozman gouvernman, PMC (Property Management Corporation). Son nouvo sef egzekitif (CEO) in anonse ki sa evaliasyon pou debous lo en plan stratezik.\nDeswit apre ki in ganny nonmen dan sa pos, Msye Jules Baker in dir ki i pou idantifye bann problenm ki lakominote pe fer resorti e kote ki bezwen amelyorasyon. Sa pou vin atraver en evaliasyon entern ki i dir i son priorite. Sa lodit a permet etabli ki bann konpetans ek kapasite ki annan dan sa lorganizasyon e konman i kapab servi son bann resours dan fason pli efikas.\n“Dan en konteks kot resours i limite, nou bezwen vwar nou bann pwen for e pwen feb, pour nou determin nou kapasite e pour nou kapab delivre sa ki piblik i bezwen,» Msye Baker i dir.\nMe sa travay pa pou fini la, akoz CEO PMC i azoute ki li ek son staf pou osi sorti dan biro pour zot al evalye performans lo teren, atraver analiz ek konsiltasyon ki a permet zot idantifye bann defayans ek defi.\n« Answit nou pou al vwar nou bann partener tel ki lotorite distrik, lezot departman gouvernman, bann kontrakter ek bann kliyan zot menm pour vwar bann defi ki zot pe fer fas avek, pour zot kapab zwe zot rol e permet PMC delivre sa servis e atenn son lobzektif. Si i mank en may parmi sa bann partner, i difisil pour atenn lobzektif,» Msye Baker i azoute.\nI donn legzanp, bann kontrakter ki i dir i lakle dan travay PMC, me ki parfwa pa pare pour travay andeor ler ofisyel alor ki se dan sa bann moman ki i souvan annan travay irzan pour fer.\nI osi souliny rol bann distrik ki sakenn i annan zot priorite e sakenn i konsider son bezwen konman pli enportan.\nSa mank kordinasyon, Msye Baker i fer remarke, i pli gro defi ki son servis I bezwen adrese:\n“Nou bezwen prioritize. Apre tou, pli gro defi se en mank kordinasyon ant tou bann lazans an se ki konsern zesyon bann housing estate. Konsiltasyon avek lazans ek lokater a donn en apersi defi dan sak distrik e a debous lo en plan stratezik.»\nSa plan stratezik pou enkli en meyer distribisyon resours sa lakonpannyen e en labank lenformasyon ki Msye Baker i soulinyen a permet li vin proaktif olye reaktif.\n«Nou bezwen devlop en sistenm Teknolozi Lenformasyon (IT) ki permet nou konn tou nou bann propriyete, zot lokasyon, zot lokater, kondisyon ki lokater i lo la, letan ki zot pou reste, eksetera. Donk nou a kapab reponn okenn kestyon lo okenn lokater a nenport ki moman par zis pez en bouton. Sa a permet nou pran desizyon pli vit,» i dir.\nEn lot nouvote ki nouvo CEO PMC i dir i pou entrodwir se en plan daksyon pour mentenans tou bann housing estate. Pour sa, en lodit lo leta tou sa bann propriyete pe al ganny fer, e de ki en nouvo estate i ganny konstri, i pou deza annan en plan daksyon pour son mentenans.\n«Avan ki nou kliyan i vin kot nou, nou pou’n deza idantifye zot bezwen e nou pou’n planifye solisyon ki nou pou aplike,» Msye Baker i eksplike.\nFinalman, i dir ki PMC pou asire ki i amelyor kalite ek sekirite son bann lakaz, sirtou an se ki konsern travay bann kontrakter.\n“Nou ganny bokou konplent lo travay ki bann kontrakter i fer. Nou bezwen asire ki en kontrakter in fer en travay de kalite avan ki i rann louvraz e avan ki nou pey li. Sa a evit bann problenm ki nou gannyen parey desarz bouse ek defo elektrisite ki kapab koz dife. Lanfaz se ki en kontrakter pa bezwen retourn lo site pour koriz louvrav ki in sipoze fini fer,» Msye Baker i konklir.\nZabitan Persévérance pe ganny envite pour anrezistre\nPMC (Property Management Corporation), lakonpannyen ki annan manda pour zer bann lozman ki gouvernman i met a dispozisyon bann fanmiy, pe envit bann propriyeter ek lokater lo Zil Persévérance pour vin anrezistre pour zot kapab benefizye anba nouvo progranm rediksyon dan pri lakaz.\nSa progranm ti ganny anonse par Prezidan James Michel dan son diskour lo Leta Lanasyon pli boner sa lannen.\nNouvo sef egzekitif PMC, Msye Jules Baker, in dir ki «anba sa progranm, en fanmiy pou benefisye avek en rediksyon 25% lo pri total son lakaz».\n«Dan ka kot son balans ki reste pour peye i deza reprezant 25% ou mwens ki sa pri ki i’n aste son lakaz, sa i vedir ki in fini peye. Pour bann ki pou ganny en nouvo lakaz apartir 2016, sa rediksyon in fini kalkile lo zot pri lakaz,» i ti azoute.\nSa legzersis lanrezistreman pour bann kliyan PMC dan distrik Persévérance pou fer sa wikenn kot le de biro ladministrasyon distrik lo sa zil. I pou deroul ant 9er ek 4er Vandredi ek Sanmdi, e depi 9er ziska midi Dimans.\nTou dimoun ki kalifye anba sa progranm pe ganny envite pour vin anrezistre. Sa i enkli bann kliyan ki an se moman pe lwe lakaz avek PMC e ki anvi aste zot prop lakaz e osi bann ki lo en saler minimonm, kot Lazans Servis Sosyal pou kontribye 50% zot peyman avek PMC.\nSepandan, sa benefis pa aplik pour bann lokater ‘bedsitter’, lakaz en lasanm ek lozman ‘emergency’ oubyen tanporer, e osi bann ki pe reste dan lakaz prefabrike oubyen ‘prefab’.\nI pou osi pa aplik pour bann dimoun ki ti’n deza benefisye anba rediksyon ki ti annan an 2005 e 2006 e bann ki’n konstrir lo zot prop later.\nMsye Baker in dir ki 730 fanmiy pou benefisye anba sa progranm zis lo Zil Persévérance. Zot in sipoze fini resevwar en let avek bann lenformasyon neseser e zot form lanrezistreman ki zot pou bezwen konplete e retourn avek letan zot vin anrezistre.\nPour bann lezot distrik, zot let pou ganny poste e zot ekspekte gannyen apartir semenn prosenn.\nPou annan lanons lo radyo ek televizyon lo ki zour ki bann zofisye pou dan distrik.\nSi i annan kliyan ki oule vin anrezistre kot biro PMC, zot osi kapab fer li nenport zour apre ki zot in resevwar zot let.\nPMC in dir ki sa bann nouvo progranm pri lakaz ki gouvernman pe ofer i reprezant en lenvestisman 16 milyon roupi par lannen.


Zonm i regroupe pour redekouver zot lafwa\nPlizyer parwas in deza form zot regroupman zonm e o nivo dyosez Victoria sa regroupman i annan aktyelman plis ki en 60enn manm ki sorti enpe partou dan diferan parwas.\nResaman, mon ti zwenn responsab sa group, Wilnes Fanchette, osi byen ki son trezorye, Robert Souris, e zot ti koz enpe lo lobzektif en tel regroupman, son fonksyonnman e bann aktivite ki i fer e organize pour son bann manm.\nMsye Fanchette ti eksplike ki lobzektif en tel regroupman bann zonm se pour promouvwar abilite ki zonm i annan e montre ki zot osi zot annan zot rol pour zwe dan lavi lafanmir, lavi legliz e ki a kote bann madanm zot osi zot kapab elve e edik zanfan e donn zot tou bann sipor neseser.\n«Tro lontan bann zonm in reste deryer e alekar, e dan sosyete dimoun i annan sa tandans pour krwar ki zonm pa kapab fer bokou keksoz kot lakour sirtou san led en madanm. Alor, parmi nou bi dan sa groupman se pour montre ki bann zonm zot annan bokou talan,» Msye Fanchette ti dir.\nI ti osi fer resorti ki sa regroupman i osi rod mwayen pour edik son bann manm lo bann bon fason pour viv zot lavi fanmir, legliz e dan sosyete an zeneral dan en fason ki zot vin bann bon legzanp pour zot zanfan e pour la sosyete an zeneral.\nMsye Fanchette i dir sa ki enportan dan sa regroupman se ki enn fwa ki zot in fer sa langazman pour vin en manm, tou bann zonm zot santi sa sans apartenans, sa linite, e zot tou zot santi zot annan sa sipor lezot kanmarad ki pare pour ekout zot ler zot annan serten difikilte.\n«Bann manm i lib pour eksprim zot lekor san okenn lafreyer,» Msye Fanchette i dir.\nAnim lanmes dan bann parwas i enn parmi bann aktivite ki sa group i fer e sa i pour bann lokazyon e osi swivan demann ki bann parwas zot fer atraver group sipor fanmir e la sa group i osi profite pour koz avek bann lezot zonm e ankouraz zot pour zwenn sa groupman.\nMsye Fanchette i dir ki tou bann nouvo manm zot swiv 2 sesyon formasyon lo ki mannyer pour priye, fer fas avek konfli dan fanmir, ki mannyer pour pli byen elve zanfan e osi konpran pli byen zot madanm parmi lezot size ankor.\nMsye Fanchette i dir ki letan zot al dan bann distrik zot apre zwenn bann zonm e zot ganny sans pour enterakte e koz lo plizyer size.\nI dir ki i annan bokou lentere parmi bann zonm pour zwenn kanmarad me i ti fer resorti ki bann zonm zot annan bokou defi ki anpes zot zwenn bann tel mouvman.\nMsye Fanchette i dir ki form parti bann tel groupman i tir lafreyer ek krentif dan bann zonm e fer zot met zot lakanmizri dekote.\n«Enn fwa ou zwenn bann zonm e per-d-fanmir parey oumenm e koz lo bann defi lavi ek lafanmir e esanz lide, partaz leksperyans e diskit pli bon fason pour ed kanmarad, ou santi ou pli byen e pli pare pour fer fas avek nenport defi. Nou koz bokou lo Bon Dye e sa i ed nou pour sorti dan nou kwen, get keksoz an fas e ganny kouraz pour afront tou problenm ek difikilte ki vin devan nou,» Msye Fanchette ti dir.\nI ti fer remarke ki pour li bokou keksoz in sanze e i vwar li i en lot dimoun pli ouver, pli akeyan e in kapab fer letan pour dyalog avek son madanm e zanfan – en keksoz ki i pa ti fer otan oparavan.\n«I vreman gou letan nou zonm nou zwenn ansanm avek lafors Bon Dye, nou epanoui, nou detann e i annan bokou linite ant nou e nou vreman fyer,» i ti fer resorti.\nMsye Fanchette ti fer remarke ki dan sa groupman i annan zonm sorti dan diferan kous sosyete.\nMsye Souris lo son kote ti dir ki «i annan bann zonm ki lo komansman ti annan serten lafreyer e souvan demande ki zot pou vin fer, swa zot kanmi swa zot pa tro konn sante e zot per ki lezot dimoun pour dir lo zot. Me dan sa group nou ed kanmarad e donn kanmarad sipor e alafen tou dimoun i santi li alez e group antye i fyer son lakonplisman ».\nI ti azoute ki sa groupman i annan bokou proze e pe mazin fer lezot aktivite pour ankouraz plis zonm pour zwenn e osi lev en fon pour bann bezwen e aktivite ki sa group i organize.\nMsye Souris i dir ki aktyelman sa group pe travay avek en group zonm dan parwas Pointe Larue e ki byento sa group pou pare pour vin devan e partisip dan bann aktivite, e lo progranm i en lot partisipasyon dan progranm SBC ‘Senm Laglwar’.\nEn lot aktivite ki sa group zonm pe fer se akonpanny lakrwa lafanmir dan bann distrik.\nFodre dir ki sa lakrwa ti prezante avek bann kretyen zour manifestasyon Lapannkot, Grand Anse Mahe. Depi sa, sa lakrwa pe fer en traze dan bann parwas. In pas enpe letan Grand Anse, Port Glaud e wikenn prosen i ekspekte desann Katedral Imakile Konsepsyon .\nMsye Fanchette i fer resorti ki dan sa moman kot i annan bokou koze lo renesans sosyal, sa i en moman pour anmenn bann fanmir ansanm e priye pour sa renesans ki nou tou nou pe swete.\nKot i konsern bann sesyon formasyon lo diferan size, Msye Fanchette i dir ki sa i ganny fer par diferan formater e spesyalis dan sa bann size.\nPour sa, sa group i eksprim son senser remersiman a Per Lonnie Adrienne e bann manm Lasosyasyon pour Lafanmir Solid.\nAntretan, Lasosyasyon pour Lafanmir Solid ansanm avek bann manm ‘Ros Vivan’ i oule lans ankor en lapel pour plis zonm zwenn zot pour ki ansanm zot a kapab fer en diferans dan lavi bann fanmir.\nZot pe osi lans lapel pour nenport led ek soutyen pour konstriksyon en sant anvil ki a ed zot ofer plis servis. Led bokou plis zonm, lorganizasyon ek biznes ava ganny byen apresye.


Lasanble i aprouv mosyon, plizyer prozedlwa - Seychelles Nation\nLasanble i aprouv mosyon, plizyer prozedlwa | 18 December 2019\nDan son sesyon yer Lasanble Nasyonal ti debat e aprouv en mosyon avan diskit e aprouv plizyer prozedlwa.\nO konmansman son sesyon yer bomaten, Lasanble Nayonal ti diskit e aprouv en mosyon table devan li par dirizan zafer gouvernman Msye Charles de Commarmond ki ti pe demann son laprouvasyon pour aprouv e regilariz depans anplis dan en bidze siplemanter a en sonm 320,881,875.00 pour lannen 2018 annakor avek Lartik 154(6) Konstitisyon lir ansanm avek Lartik 154 (7).\nDan son prezantasyon lo sa mosyon Msye de Commarmond ti dir ki i enn ki senp e ki oule senpleman regilariz bann depans anplis ki gouvernman in fer dan lannen 2018 sirtou an sa ki konsern depans bann grant ek bann lòn.\nMsye de Commarmond i dir sa i vin apre ki en odit lo tou sa bann depans in konplete.\nDan son rapor Oditer Zeneral in fer sorti ki en sonm in ganny depanse par bann departman gouvernman anplis ki zot bidze ki ti’n deza ganny aprouve par Lasanble Nasyonal.\nMsye de Commarmond ti eksplike ki lamazorite sa larzan in al anver bann depans ki gouvernman in fer e ki ti’n fini ganny finanse par bann don ek bann lòn.\nI ti osi dir ki sa bann depans dapre bann norm sekter finansyel e minister finans sa bann depans ki’n aparet dan rapor oditer i bezwen ganny regilarize sa lannen. Swivan laprouvasyon sa mosyon en prozedlwa ava ganny table pour formelman regilariz sa bidze siplemanter.\nDiskisyon ek bann leksplikasyon kler lo sa bann depans ti ganny fer dan staz komite kot bann zofisye minister finans ti donn plis klarifikasyon bann manm.\nDirizan lopozisyon ti kestyonn lirzans sa mosyon an dizan ki rapor oditer i annan enpe letan ki in sorti me akoz ki selman a sa moman ki gouvernman i fer sa mosyon vin en lirzans? I’n demande ki gouvernman letan pe pres bon gouvernans i bezwen konmans par limenm e donn bon legzanp.\nLo son kote Msye de Commarmond i dir li i pa kapab pran desizyon pour table okenn mosyon ou prozedlwa tan ki minister finans pa ankor fer li gannyen.\nI dir in fer lapel a plizyer repriz avek bann lotorite konsernen pour ki sa bann prozedlwa i ganny soumet avek Lasanble boner pour permet annan letan pour fer otan konsiltasyon posib.\nLo son kote Minis pour Finans Msye Maurice Loustau-Lalanne ti dir i vre ki dan lefitir zot bezwen travay pour respekte bann dele parey i fodre e in admet ki in annan plizyer retar e sa i pour diferan rezon e in remersye Lasanble pour accommodate zot.\nLasanble ti osi kontiny deba e aprouv prozedlwa pour amand lalwa Corporate Social Responsibility Tax (Amendment) Bill, 2019 ki ti konmanse an Out me ki ti arete dan staz komite akoz bann manm ti santi ki i devret annan plis konsiltayon lo la. Yer Minis Loustau-Lalanne ti donn en kontrandi bann konsiltasyon ki’n annan e bann lamannman ki’n ganny fer an rezilta sa bann konsiltasyon avek tou bann parti konsernen.\nProzedlwa Pour Taks Imobilye (Immovable Property Tax Bill, 2019) i ekspekte konmans enplimante le premye Zanvye lannen prosenn e pandan mwan Novanm minister finans in fer diferan sesyon konsiltasyon avek piblik lo draft sa prozedlwa.\nYer letan i ti prezant sa prozedlwa pour konsiderasyon ek laprouvasyon Lasanble Minis Loustau-Lalanne ti fer resorti ki sa prozedlwa i pran an konsiderasyon tou bann konsern ki ti ganny met a zot latansyon pandan sa bann sesyon konsiltasyon.\nI ti dir ki to ki pou ganny servi pour sa taks imobilye i reste 0.25 % pri marse (market value) lo okenn propriyete imobilye ki kapab ganny takse.\n“Sa taks pou aplikab selman lo bann propriyete etranze e i pou bezwen ganny peye avek Komisyonner Zeneral SRC le 31 Desanm sak lannen oubyen avan,” Minis Loustau-Lalanne ti eksplike.\nI ti dir sa taks pou osi aplike lo bann propriyete ki ganny lease pour en peryod 5-an ou plis. I annan serten kategori ki pou ganny ekzanpsyon e sa i enkli;\n- propriyete ki servi konman rezidans e ki son propriyeter i en kontribiter taks ki’n marye avek en Seselwa e ki son maryaz i ankor entakt oubyen ki vev ou vef sa proriyeter;\n- en propriyete ki ganny konsidere konman en later komersyal ou endistriyel;\n- en rezidan ki pa Seselwa me ki propriyeter en propriyete imobilye pour premye fwa e ki kalifye pour sa taks, i kapab fer laplikasyon an ekri kot Komisyonner Zeneral SRC pour ganny en ekzanpsyon me ki pou aplikab zis dan premye lannen ki in ganny aste. Sa i ganny fer pour pran an kont sa stamp duty ki bezwen peye ler sa propriyete i ganny aste.\nMinis Loustau-Lalanne ti a sa pwen donn detay prosedir valiasyon sa bann propriyete imobilye osi byen ki prosedir lapel ek penalties ki aplikab si en kontribiter taks pa anrezistre ek rezistrar zeneral dan sa peryod kat mwan ki i annan pour fer sa oubyen si i pa soumet son valiasyon imobilye aler.\nTi annan en kantite deba lo sa prozedlwa e bann manm ti annan bokou kestyon lo bann ka ekzanpsyon ek lezot pwen asosye avek sa size, bann etranze ki’n ganny nasyonalite Seselwa pour zot kapab ganny ekzanpsyon e apre aste tou later dan pei e fer gran gran profi atraver spekilasyon e ti annan demann pour ki sa bann pwen i ganny revwar e kot bann ki’n profit lo lafebles pep Seselwa i bezwen peye pour ki tou Seselwa i ava osi kapab benefisye e osi aste en bout later. Me sa prozedlwa ti ganny aprouve apre bokou diskisyon e plizyer lezot propozisyon lamannman ki bann manm ti fer.\nOsi dan sesyon Lasanble yer Minis pour Tourizm, Laviasyon Sivil, Por ek Lamarin Msye Didier Dogley osi byen ki bann lezot zofisye konsernen ti vin prezant prozedlwa Seychelles Maritime Safety Authority Bill, 2019 e reponn kestyon bann manm.\nLer i ti prezant sa prozedlwa, Minis Dogley ti eksplike ki ti an 2004 ki gouvernman ti pran desizyon pour separ bann aktivite zestyon ek ladministrasyon por avek bann aktivite regilatwar polisi administrativ pour asir sekirite maritim pour fer sir ki tou sa ki angaze dan bann aktivite lo lanmer zot fer li dapre lalwa e osi bann kondisyon ki’n ganny aprouve. Sa ti fer ki Divizyon Servis Por ek Lamarin ti ganny separe anba minister responsab pour Por dan de lorganizasyon; Lotorite Por Sesel (SPA) ek Ladministrasyon Sekirite lo Lanmer (SMSA) ki’n reste konman en divizyon anba minister responsab pour por ek sekirite lo lanmer ziska ozordi.\nSa prozedlwa i annan pour bi kre en nouvo lotorite maritim ki pou responsab pour administre, kordin e sirvey tou aktivite ki annan pour fer avek sekirite maritim. Sa nouvo lotorite ava ranplas sa divizyon ki anba minister responsab pour por.\nMinis Dogley i dir son minister in travay plis ki 1-an lo sa prozedlwa ki’n pas atraver en long prosesis konsiltasyon avek diferan group ki servi lanmer pour en aktivite ekonomik ou lwazir parmi lezot ankor.\nSa prozedlwa ti ganny aprouve apre plizyer propozisyon lamannman ki bann manm ti fer dan staz komite.\nAn relasyon avek sa prozedlwa lo sekirite maritim, Minis Dogley ti osi table en prozedlwa pour amann Merchant Shipping Act pour permet sa nouvo lotorite maritim kree anba Seychelles Maritime Safety Authority Bill pour pli byen administre bann zafer maritim ek tou bann laspe sekirite lo lanmer.\nBann manm Lasanble dan staz komite ti pas lo tou sa bann lamannman ki ti’n propoze e fer lezot propozisyon lamannman avan aprouv sa prozedlwa.\nLasanble nasyonal i kontiny son travay lo diferan prozedlwa ozordi bomaten.


Lazournen Enternasyonal bann Ners-Lider Lopozisyon i salye devouman bann ners\n« Ozordi (le 12 Me) nou selebre Lazournen Mondyal bann Ners. Sa i mark kontribisyon ki bann ners i anmennen pour lasosyete. Isi Sesel bann ners in fer en kontribisyon tre sibstansyel pour nou pei e nou kominote.\nParey tou profesyon a ler aktyel, bann ners pe osi fer fas avek bokou defi lemonn modern. E bann tel sitiasyon parfwa i fer ki bokou ners, pour en rezon ou en lot, deside al travay dan en lot pei. Sa pratik pe egalman afekte sa group lafors travayer isi e i fer ki pei pe perdi bokou an term resours imen.\n« I enportan alor ki lotorite konsernen i angaz li fortman pour fer plis pour kontinyelman ankouraz sa bann profesyonnel pour reste e travay Sesel. Pour reisi realiz sa, i enportan ki bann ners i ganny bann pli bon kondisyon travay e zot lanvironnman travay i amelyore. Sa i ava osi ankouraz plis zenn pour zwenn sa profesyon.\n« Lanfaz i merit osi ganny mete pour anforsi nou progranm ledikasyon pour ki bann ners i vin azour avek sitiasyon aktyel pei, nouvo devlopman dan sistenm lasante e enplimantasyon bann polisi. Bann tel bagaz i ava amelyor performans bann ners pour ki zot pli mye deservi popilasyon Sesel.\n« Travay en ners pa fasil, zot travay lizour, aswar, konze piblik e zot ganny ekspoze avek bokou risk. Se pour sa rezon ki ozordi mon lans en lapel avek tou Seselwa, pour akt avek plis konsiderasyon, e montre respe pour sa group travayer ki ede pran swen avek nou lasante e sa ki pour nou fanmiy.\n« Menm si pa souvan ki nou dir zot mersi pour zot devouman e pasyans, mon profite ozordi pour swet tou bann ners Seselwa en bonn fet pour ki zot kontinyen devoue pour anmenn en meyer lasante pour nou pep. »


Auspitious i lans albonm ‘Demontre sa ki ou merite’ -Seychelles Nation\nAuspitious i lans albonm ‘Demontre sa ki ou merite’ |28 November 2019\nAuspicious pandan bann diferan performans\nZenn artis Seselwa Auspitious in prezan e aktiv lo lasenn lanmizik pandan sa bann dernyen lannen, kot in osi gany rekonnet konman Meyer Nouvo Artis (Zonm) Cable Awards 2018. Pandan sa pti pe letan, sa zenn talan in ganny rekonnet konman en zenn pozitiv ki annan en leker pour lezot zenn, e ki pe tras en larout enpe diferan avek bann lezot artis dan son kategori laz, atraver son bann mesaz motivasyonnel e emouvan.\nMalgre ki i’n kolabor avek lezot artis lo bann travay mizikal, sa zenn talan prometan in deside travay e lans son prop albonm ki annan pour tit ‘Demontre sa ki ou merite’. Sa morso travay ki ti ofisyelman lanse le 11 Novanm, i konpri 20 sanson diferan zanr tel ki sega, zouk, dancehall e reggae parmi lezot, baze lo diferan tenm enkli lanmour, lavi spirityel osi byen ki lavi an zeneral.\n« Mon annan diferan sours lenspirasyon letan mon pe rikord lanmizik, bann keksoz ek sitiasyon ki mon trouve otour mwan e mon bann lobzervasyon. Pour mwan, lanmizik i en veikil par ki en artis i kapab pas en mesaz e mon vwar li enportan ki sa mesaz i pozitiv e i osi enspir lezot otour mwan, ».\n« Tit pour sa travay ‘Demontre sa ki ou merite’ i zisteman sa ki mon pe kominike. I en statement tre pwisan ki aplik pour tou kous dimoun e ki mon pe sey fer resorti par sa se ki si ou anvi akonpli en keksoz, ou bezwen envestir ou zefor ek letan e fer sakrifis e travay pour tras ou larout. I osi aplik dan sans ki en endividi i bezwen annan disiplin ek kontrol e parfwa, bezwen rezerve dan serten sitiasyon, » Auspitious i dir.\nParmi bann morso lo sa albonm i ‘Ziska Lafen Letan’ ansanm ek Sandra, ‘Ankor Plis’ avek Chicco, ‘Fer Tranble’ avek Cus Mun, ‘Nou pa pou fail’ e ‘True Love’ avek Xtra Big. Plizyer lezot artis in kolabor avek Auspitious lo son premye albonm tel ki Mercenary, Pas N’ Besa, Ion Kid ek Sandra.\nTou bann sanson lo sa travay in ganny ekrir par Auspitious limenm espesyalman pour sa travay, eksepte ‘Mon Kontan Ou’, premye sanson ki ti lans karyer Auspitious e par ki in ganny popilarite. Laplipar in rikord kot XTra Big Sounds tandis ki trwa sanson in rikorde par Ion Kid.\n“Mon trouve ki i annan en kantite negativite ek bann move lenfliyans ki otour nou e bann zenn pe perdi zot semen. Mon lentansyon se pa zis pour promot lanmizik konman en form lar me osi pour pas en mesaz pour motiv nou bann zenn, » i ti azoute.\nDapre Auspitious, i pe resevwar bokou felisitasyon lo son premye albonm e bokou bann fans pe montre zot lapresyasyon.\nAlbonm i anvant kot Dara’s Plus (ex-Kot Do) pour R125 e osi dan lanmen pour R100.\nKouvertir nouvo albonm Auspicious


Akoz Temwen Zeova i byen sanze pour asiste renyon?\nLo bann portre dan sa pti liv, eski ou’n remarke ki Temwen Zeova i sanz byen pour asiste zot bann renyon dan kongregasyon? Akoz nou resanz ek laparans i sitan enportan pour nou?\nI demontre respe pour Bondye. I vre ki Bondye pa get nou zis par nou laparans. (1 Samyel 16:7) Me, ler nou zwenn pour ador li, nou senserman oule demontre respe pour li e pour lezot Kretyen dan kongregasyon. Si nou ti pou bezwen debout devan en ziz ankour, pa nou ti pou vey byen nou fason sanze pour demontre respe pour sa ziz! Pareyman, nou fason sanze pour renyon i montre ki nou annan respe pour Zeova, “sa Ziz lo later antye,” e pour sa landrwa kot nou ador li.—Zenez 18:25.\nI reflekte bann prensip ki nou swiv. Labib i ankouraz bann Kretyen pour abiy “dan en fason konvenab e senp.” (1 Timote 2:9, 10) Sanz dan en “fason konvenab” i vedir ki nou pa met bann lenz ki atir tro bokou latansyon lo nou, ki swa i tro ekstravagan, provokan ouswa i tro kole oubyen dekolte. Sanz dan en fason “senp,” i vedir ki nou met bann zoli lenz ki pa devergonde oubyen drol. Menm si sakenn i annan son preferans personnel, nou devret touzour gard sa prensip antet. Menm san ki nou koze, en zoli resanz apropriye i kapab fer “loner lansennyman lo Bondye, nou Sover” e “rann glwar Bondye.” (Tit 2:10; 1 Pyer 2:12) Nou fason sanze pour vin renyon pou annan en lefe lo lafason ki lezot i konsider nou ladorasyon pour Zeova.\nPar kont, lafason ki ou sanze pa devret zanmen anpes ou asiste renyon. Pa fodre ki nou met lenz ser ouswa dernyen lanmod. Si i prezantab, prop e apropriye, sa i sifi.\nAkoz nou fason sanze pour ador Bondye i vreman enportan?\nKi bann prensip ki kapab ed nou pour annan en bon laparans e sanz dan en fason apropriye?


En zonm 51-an ek enn 31-an ki reste Corgate Estate, en lot zonm 38-an sorti Foret Noire e en 4enm aze 52-an ki reste Lari Au Claire in ganny anmenn ankour ozordi kot zot in ganny rimann an koneksyon avek sa lensidan ziska le 28 Zanvye antretan ki lapolis i kontiny zot lanket dan sa ka.\nSa 4 zonm, ki ti ganny arete Sanmdi, pe ganny trete koman sispe dan disparisyon zot koleg peser, en ka ki zot ti’n raport avek Gard Lakot ler zot ti ariv ater Sanmdi.\nSa ka ti deswit ganny refer avek lapolis e en lanket ti konmanse.\nPatron abor St Maxime, bato lo ki Marcelin ti ete, in raporte ki zot ti kit ater le 9 Zanvye e dan lannwit Vandredi le 11 apre en pti poz sonmey, zot pa ti trouv Marcelin abor.\nSa letan zot ti lo lakot Silhouette. Patron i azoute ki menm si zot ti fer resers lo bato e dan lanmer sa pa’n abouti dan nanryen. Antretan Gard Lakot pe kontinyen avek resers dan zalantour Silhouette.\nEn zonm 40-an ki reste Anse Aux Pins in ganny rimann ziska le 22 Zanvye. Sa zonm, ki ti ganny arete Sanmdi le 12 Zanvye, i sispe dan plizyer lensidan kas lakaz e vole ki’n arive resaman dan distrik Anse Aux Pins.\nSwivan lanket dan lensidan kot en “warehouse” ti ganny kase e propriyete ganny vole ladan an Novanm lannen pase Providence, lapolis in aret e anmenn 2 sispe ankour. Sa i en zonm 29-an ki reste Au Cap ek en lot 30-an sorti Béolière. Sa 2 sispe ki ti ganny arete Vandredi pe rimann ziska le 25 Zanvye.\nLapolis in egalman raporte ki en zonm 25-an ki reste St Louis in ganny rimann prizon pour lofans vol. Lapolis ti aret sa sispe sirplas avek dan son posesyon en ‘mobile’ ki i ti’n vole dan en laboutik Unity House Complex Sanmdi le 12 Zanvye. Sa sispe pou aprezan repas ankour le 28 sa mwan.


Zezi Ti Pous Zot Dan Tanp (Zan 2:13-25) | Zistwar Labib\nZezi ti pous zot dan tanp\nDAN sa portre ou kapab vwar ki Zezi i vreman ankoler, pa i vre? Eski ou konnen akoz i ti ankoler? Akoz sa bann zonm ki ti kot tanp an Zerizalenm ti vreman voras. Zot ti pe esey fer profi lo bann dimoun ki vin la dan tanp pour ador Bondye.\nEski ou vwar tou sa bann zenn toro, mouton ek bann pizon? Byen, sa bann zonm pe vann sa bann zannimo la dan tanp. Eski ou konnen akoz? Akoz bann Izraelit ti bezwen sa bann zannimo ek bann zwazo pour ofer avek Bondye.\nLalwa Bondye ti dir ki kan en Izraelit ti fer en keksoz mal, i ti devret ofer Bondye en kado. E ti annan lezot moman osi ki bann Izraelit ti bezwen ofer bann kado. Me kote ki en Izraelit ti pou ganny bann zwazo ek bann zannimo pour ofer Bondye?\nSerten Izraelit ti annan bann zwazo ek bann zannimo. Alor zot ti kapab ofer zot. Me ti annan en kantite Izraelit ki ti napa zannimo ek zwazo. E lezot ti reste lwen avek Zerizalenm, alor zot pa ti kapab anmenn en zannimo kot tanp. Alor bann dimoun ti vin la e zot ti aste bann zannimo oubyen bann zwazo ki zot ti bezwen. Me sa bann zonm ti pe vann sa bann zannimo tro ser. Zot ti pe vol bann dimoun. Deplis, zot pa ti devret pe vann bann zannimo la dan tanp Bondye.\nSe sa ki ti fer Zezi ankoler. Alor i ti savir zot latab ek larzan ki ti lo la. I ti pran en lakord e i ti fwet bann zannimo e fer zot sorti dan tanp. I ti dir avek sa bann zonm ki ti pe vann bann pizon: ‘Tir sa bann zafer la! Aret fer lakaz mon Papa en landrwa pour profi.’\nSerten bann disip Zezi ti la avek li dan tanp. Zot ti sirprann pour vwar Zezi fer sa. Apre sa, zot ti mazin sa landrwa dan Labib kot i dir sa lo Garson Bondye: ‘Lanmour pour lakaz Bondye pou brile dan li parey en dife.’\nPandan ki i ti la an Zerizalenm pe esper lafet Pak, Zezi ti fer en kantite mirak. Apre sa, i ti kit Zida e i ti konmans fer son vwayaz e retourn an Galile. Me pandan ki i ti lo semen pe al Galile i ti al dan en distrik ki ti apel Samari. Annou vwar ki ti arive laba.\nZan 2:13-25; 4:3, 4.\nDapre Lalwa Bondye, bann dimoun ti ganny drwa aste bann zannimo Zerizalenm pour fer zot sakrifis. Alor, akoz Zezi ti ankoler avek bann ki ti pe vann dan tanp?


Lazournen Enternasyonal Volontarya-Minis i salye zefor bann volonter\n« Rezon prensipal ki fer en dimoun vin en volonter se lanvi pour ed en lot, promouvwar en lakoz ki zot kwar ladan oubyen pour akonpli sa ki zot kwar i en lobzektif itil e vo lapenn, san espekte okenn konpansasyon an retour, ki swa dan form larzan ou otreman, » minis i dir dan son mesaz.\n« Nou annan bokou sa bann dimoun parmi nou ki’n demontre sa kapasite pour travay an solidarite swa pour apez soufrans lezot, ed bann ki pli vilnerab e pour elev dignite imen.\n« Bann dyalog ki’n deroule dan distrik, dan lekol e dan landrwa travay konman parti nou progranm Renesans Sosyal in montre nou lanpler latas ki annan devan nou pour fer fas avek bann defi, depi valer lafanmiy, konportman dan lekol, ziska kriminalite.\n« Nou sikse dan sa kanpanny renesans sosyal pou depan an gran parti lo konviksyon, zefor ek pasyon bann volonter dan tou domenn.\n« Pour nou reisir dan sa demars nou pe demann bann lorganizasyon volonter pour zwenn nou da sa gran kanpanny nasyonal pour transformasyon sosyal, moral, spirityel e kiltirel parey Prezidan Michel in demande.\n« Lazournen Enternasyonal Volontarya i donn nou loportinite pour rekonnet kontribisyon inestimab bann volonter dan devlopman lasosyete e dir zot en mersi sorti ofon nou leker.\n« Lazournen Enternasyonal Volontarya i en lokazyon pour sakenn antre nou reflesir lo ki mannyer nou kapab ed enn bann lorganizasyon ou mouvman ki egziste dapre nou swa ek nou lentere.\n« Sa lazournen i osi en lokazyon pour sa bann diferan lorganizasyon ek mouvman reflesir lo bann meyer mwayen pour retenir zot bann volonter, gard zot safisfe e ankouraz zot pour anmenn nouvo manm avek zot.\n« Mon’n not ek gran lentere rezolisyon konferans nasyonal lo volontarya pour apresye kontribisyon bann volonter atraver en sistenm rekonnesans.\n« Mon swet tou bann volonter bonn fet ! Ki nou kontinyen travay ansanm pour en meyer Sesel.


EN FWA, sa Gran Ansennyan ti demann en kestyon ki ti sirprann bann dimoun. I ti demande: “Ki sennla mon manman? Ki sennla mon bann frer?” (Matye 12:48) Ou ti pou kapab reponn sa kestyon ou?— Petet ou konnen ki manman Zezi ti apel Mari. Be ou konn non son bann frer?— Eski i ti annan ser?—\nLabib i dir ki bann frer Zezi ti apel “Zak, Zozef, Simon, Zida.” Zezi ti annan bann ser osi. Vi ki Zezi ti ne premye, son bann frer ek ser ti pli zenn ki li.—Matye 13:55, 56; Lik 1:34, 35.\nEski bann frer Zezi ti vin son disip?— Labib i dir ki okonmansman zot “pa ti krwar li.” (Zan 7:5) Me plitar, Zak ek Zida (ki ti osi apel Zid) ti vin son disip. Zot ti menm ekrir serten liv dan Labib. Ou konnen ki liv zot ti ekrir?— Liv Zak ek Zid.\nKantmenm Labib pa dir ki mannyer ser Zezi ti apele, nou konnen ki i ti annan omwen de ser. Me i ti kapab annan plis ki sa. Eski son bann ser ti vin son disip?— Nou pa konnen, akoz Labib pa dir. Me ou konnen akoz Zezi ti demann sa kestyon, “Ki sennla mon manman? Ki sennla mon bann frer?”— Annou vwar akoz.\nZezi ti pe ansenny son bann disip. En dimoun ti vini e dir li: “Ou manman ek ou bann frer i deor e zot oule koz avek ou.” Alors Zezi ti sezi sa loportinite pour ansenny son bann disip en leson enportan. I ti demande: “Ki sennla mon manman? Ki sennla mon bann frer?” Apre i ti montre lanmen lo son bann disip e dir: “La mon manman ek mon bann frer!”\nApre Zezi ti eksplike ki i oule dir par sa: “Tou dimoun ki fer lavolonte mon Papa ki dan lesyel limenm ki mon frer, mon ser, mon manman.” (Matye 12:47-50) Sa i montre ki kantite Zezi ti kontan son bann disip! I ti pe ansenny nou ki son bann disip ti parey son prop frer, ser, ek manman.\nLekel ki Zezi ti dir i nou bann frer ek ser?\nSa letan bann frer Zezi, savedir Zak, Zozef, Simon, ek Zida, pa ti krwar Zezi ti Garson Bondye. Petet zot pa ti krwar sa ki lanz Gabriyel ti’n dir zot manman. (Lik 1:30-33) Alors petet zot pa ti tret Zezi dan en bon fason. En dimoun ki azir koumsa pa en vre frer oubyen en vre ser. Ou konn en dimoun ki pa ti tret byen son frer oubyen son ser?—\nLabib i koz lo Ezai ek Zakob. I dir ki Ezai ti telman ankoler ki i ti dir: “Mon pou touy mon frer Zakob.” Zot manman Rebeka ti telman per ki i ti fer Zakob sove pour Ezai pa touy li. (Zenez 27:41-46) Me apre bokou lannen, Ezai ti sanze e i ti may Zakob e anbras li.—Zenez 33:4.\nAvek letan, Zakob ti annan 12 garson. Bann ki ti pli vye pa ti kontan zot pti frer Zozef. Zot ti zalou li akoz i ti garson prefere zot papa. Alors zot ti vann li avek bann dimoun ki ti fer biznes lesklav, ki ti pe pase pour al Lezip. Apre zot ti dir zot papa en bebet feros ti’n touy Zozef. (Zenez 37:23-36) Pa sa i en move keksoz pour fer?—\nPlitar, bann frer Zozef ti regret sa ki zot ti’n fer. Alors Zozef ti pardonn zot. Ou konnen ki mannyer Zozef ti parey Zezi?— Bann zapot Zezi ti kit li ler i ti dan problenm, e Pyer ti menm dir i pa konn li. Me Zezi ti pardonn zot, parey Zozef ti fer.\nKi leson nou kapab aprann avek sa ki Kaen ti fer Abel?\nTi osi annan de frer, ki ti apel Kaen ek Abel. Nou kapab aprann en leson avek zot osi. Bondye ti vwar dan leker Kaen ki i pa ti kontan son frer. Alors Bondye ti dir Kaen ki i devret sanz son fason. Si Kaen ti vreman kontan Bondye, i ti pou ekout li. Me i pa ti kontan Bondye. En zour, Kaen ti dir Abel: ‘Annou al marse.’ Abel ti ale ansanm avek Kaen. Ler zot ti ariv en landrwa kot zot ti tousel, Kaen ti tap son frer sitan for ki i ti tonbe e mor.—Zenez 4:2-8.\nLabib i dir sa i ansenny nou en bon leson. Ou konnen ki leson i ansenny nou?— ‘Lala mesaz ki zot in tande depi okonmansman: Ki nou devre kontan kanmarad. Nou pa devre fer konman Kaen. I ti sorti kot Dyab e i ti touy son frer.’ Alors bann frer ek ser i devret kontan kanmarad. Zot pa devret vin parey Kaen.—1 Zan 3:11, 12.\nAkoz nou pa pou anvi vin parey Kaen?— Akoz Labib i dir ki i ‘sorti kot Dyab.’ Vi ki Kaen ti azir parey Dyab, i konmsi Dyab ti son papa.\nOu vwar akoz i enportan pour kontan ou bann frer ek ser?—Si ou pa kontan zot, ou pe fer parey zanfan lekel?— Zanfan Dyab. Ou ti pou kontan vin parey zanfan Dyab ou?— Alors ki mannyer ou kapab montre ki ou anvi vin en zanfan Bondye?— Par kontan ou bann frer ek ser.\nBe kisisa kontan?— Kontan i en santiman profon ki fer nou anvi fer sa ki byen pour lezot dimoun. Nou montre ki nou kontan lezot ler nou annan en bon santiman anver zot e ler nou fer sa ki byen pour zot. E lekel nou bann frer ek ser, ki nou devret kontan?— Ou rapel? Zezi ti dir nou bann frer ek ser i bann dimoun ki form parti nou gran fanmiy Kretyen.\nKi mannyer ou kapab montre ki ou kontan ou frer?\nEski i enportan pour nou kontan nou bann frer ek ser Kretyen?— Labib i dir: “Si en dimoun i ay son frer [oubyen son ser] ki i war, i pa kapab kontan Bondye ki i pa war.” (1 Zan 4:20) Alors nou pa kapab kontan zis detrwa nou frer ek ser. Nou bezwen kontan zot tou. Zezi ti dir: “Dimoun pou war ki zot mon bann disip si zot kontan kanmarad.” (Zan 13:35) Eski ou kontan tou bann frer ek ser?— Pa bliye, si ou pa kontan zot, alors ou pa kontan Bondye.\nKi mannyer nou kapab montre ki nou vreman kontan nou bann frer ek ser?— Be si nou kontan zot, nou pa pou pas lwen avek zot akoz nou pa anvi koz avek zot. Nou pou zantiy avek zot tou. Nou pou fer dibyen anver zot e nou pou pare pour partaze. E si en zour, zot dan problenm nou pou ed zot akoz vreman nou en gran fanmiy.\nLer nou vreman kontan tou nou bann frer ek ser, ki sa i montre?— I montre ki nou disip Zezi, sa Gran Ansennyan. Pa sanmenm ki nou ti a kontan vini?—\nLir Galat 6:10 ek 1 Zan 4:8, 21 ki ankouraz nou pour kontan nou bann frer ek ser.